Batsadi gompieno ba ka tswa ba tlhaloganya se Noa le mosadi wa gagwe ba neng ba lebane le sone. Lefatshe la rona le lone le tletse ka thubakanyo le botsuolodi. Tota le boitlosobodutu jo bo direlwang bana bo tletse ka dilo tseno. Batsadi ba ba botlhale ba dira sotlhe se ba ka se kgonang go lwantsha ditlhotlheletso tse di ntseng jalo ka go ruta bana ba bone ka Modimo wa kagiso, Jehofa, yo ka letsatsi lengwe a tla fedisang thubakanyo yotlhe. (Pesalema 11:5; 37:10, 11) Batsadi ba ka kgona go atlega! Noa le mosadi wa gagwe ba ne ba atlega. Basimane ba bone ba ne ba gola go nna banna ba ba siameng mme ba ne ba nyala basadi ba le bone ba neng ba ikemiseditse go baya Modimo wa boammaaruri, Jehofa, kwa pele mo matshelong a bone. 2. Ke eng fa go leka go tlhaloganya tshedimosetso e e mo Baebeleng malebana le ditshupelo le ditlhabelo tsa Molao e se matsapa a lefela?